- Hindi News
- National
- जेटली ने कहा मेरी प्रतिष्ठा को पहुंची ठेस की भरपाई तो दूर, उसे आंकना भी मुश्किल
जेटली ने कहा- मेरी प्रतिष्ठा को पहुंची ठेस की भरपाई तो दूर, उसे आंकना भी मुश्किल
जेठमलानी बोले- आप खुद को महान मान रहे हैं
जेठमलानी- साख तो दान करने वाले ठग की भी बन जाती है, आपने 10 करोड़ कैसे आंके जेटली- यह तो मुझे हुई क्षति का बहुत छोटा हिस्सा है
हाईकोर्ट के ज्वाइंट रजिस्ट्रार रूम में सुनवाई दोपहर बाद साढ़े 12 बजे शुरू हुई। जेठमलानी ने जेटली से कुल 52 सवाल पूछे व सुझाव दिए। ज्वाइंट रजिस्ट्रार अमित कुमार ने इनमें से 30 को केस से जुड़ा माना, जबकि 9 सवाल अयोग्य ठहरा दिए। जेटली की तरफ से वकील प्रतिभा सिंह, माणिक डोगरा व अन्य मौजूद थे।
जेटली के वकील: हमारे क्लाइंट के खिलाफ मीडिया में आरोप लगाए गए। संसद में भी कई सवाल उठाए। इससे उनकी छवि व प्रतिष्ठा को नुकसान पहुंचा है। जेटली के खंडन करने के बावजूद 5 दिन लगातार ऐसा होता रहा। उनकी प्रतिष्ठा को हुए नुकसान की भरपाई संभव नहीं है।
जेठमलानी: आपने 6 दिन इंतजार क्यों किया? आखिर 7वें दिन ही क्यों मानहानि का मुकदमा किया?
जेटली के वकील: वह इंतजार कर रहे थे।
जेठमलानी ने बार-बार यही सवाल पूछा। जेटली के वकीलों ने आपत्ति दर्ज करवाई।
जेठमलानी: यह आपने कैसे तय किया कि जो मानहानि हुई है, उसकी भरपाई आर्थिक रूप से हो सकती है? और यह मानहानि 10 करोड़ की ही है? क्या आपका इससे कोई आर्थिक नुकसान हुआ है? अगर हां, तो कैसे?
जेटली: मानहानि की भरपाई आर्थिक तौर पर नहीं ही की जा सकती है। परिवार, दोस्तों या समाज के बीच में मेरा जो महत्व है, उसके आधार पर मैंने 10 करोड़ का दावा ठोका है। ऐसे आरोपों से मैं बहुत परेशान रहा। आरोप बार-बार मीडिया में दिखाए गए। इससे मेरी छवि खराब हुई है।
जेठमलानी: यह कहने का क्या आधार है कि प्रतिष्ठा को पहुंची ठेस की भरपाई नहीं हो सकती है और न ही उसे आंका जा सकता है। कहीं यह मामला खुद को महान समझने का तो नहीं है? साख और प्रतिष्ठा में क्या अंतर है? (ऑक्सफोर्ड व वेबस्टर डिक्शनरी का जिक्र करते हुए) एक व्यक्ति लोगों को ठगकर पैसा कमाता है। इसमें से कुछ दान कर देता है। तो लोगों में उसकी साख होगी ही। आपकी याचिका के पीछे कोई तर्कसंगत कारण नजर नहीं आता, सिवाय इसके कि आप खुद अपने बारे में ऐसा सोचते हैं। शेष|पेज 4 पर
जेटली: प्रतिष्ठा को हुए नुकसान की मैंने जो कीमत लगाई है, वह मुझे हुई बड़ी क्षति का बहुत छोटा हिस्सा है।
जेठमलानी: जेटली को कोई आर्थिक नुकसान नहीं हुआ है। इसीलिए वह कह रहे हैं कि इसे मापा नहीं जा सकता।
जेटली: मेरी प्रतिष्ठा को पहुंची ठेस कुछ हद तक कीमत में आंकी जा सकती है। सम्मान खोने पर व्यक्ति तनावग्रस्त होता है। मेरे साथ भी यही हुआ। मेरे पद, पृष्ठभूमि और प्रतिष्ठा को देखें तो मेरे सम्मान को इतना बड़ा नुकसान पहुंचा है कि उसे माप नहीं सकते हैं।
जेठमलानी: यानी आपका मत है कि आप इतने महान हैं कि इसे आर्थिक तौर पर नहीं माप सकते हैं।
जेठमलानी: आपने याचिका में लिखा है कि आपके अधिकारों का हनन हुआ। कैसे?
जेटली: छवि खराब करने के लिए मेरे खिलाफ लगातार अभियान चलाया गया। इसे रोकना जरूरी था। इसीलिए मानहानि का केस किया। (भावुक होते हुए) अपने पूरे राजनीतिक कॅरियर में कभी भी मैंने राजनीतिक आलोचना पर कुछ नहीं कहा। लेकिन इस बार मुझे केस करना पड़ा, क्योंकि मेरी सच्चाई और निष्ठा पर सवाल उठाए गए हैं। मैं 1977 से वकालत में हूं। राज्यसभा में नेता विपक्ष रहा हूं। समाज, परिवार और दोस्तों में मेरी छवि साफ है।
जेठमलानी: राजेंद्र कुमार के दफ्तर में छापेमारी की जानकारी आपको थी?
जेटली: नहीं। मुझे मीडिया रिपोर्ट से पता लगा था कि दिल्ली सचिवालय में पूर्व प्रधान सचिव राजेंद्र कुमार के दफ्तर पर सीबीआई ने छापा मारा है। लेकिन केजरीवाल ने आरोप लगाया कि यह मेरे कहने पर हुई है।
जेठमलानी: क्या आपको पता था कि डीडीसीए से जुड़े दस्तावेज दफ्तर में थे?
जेटली: मुझे इसकी जानकारी नहीं थी। छापे के बाद ही केजरीवाल और अन्य ने डीडीसीए को लेकर मेरे खिलाफ मानहानिकारक बयान दिए। उनका मकसद छापों से ध्यान हटाकर किसी भी तरह मुझे विवाद में घसीटना था। जबकि मेरा इस विवाद से कोई लेना-देना नहीं था।
जेठमलानी: ब्यूरोक्रेट चेतन सांघी की अगुवाई में डीडीसीए की रिपोर्ट तैयार हुई थी? आपकी उनसे दोस्ती है ना?
जेटली: मनमुताबिक बनाने के लिए कभी कोई बैठक नहीं की और न ही कोई दबाव डाला।
सुनवाई मंगलवार को भी जारी रहेगी।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva